 Aka na-achị Ondo Steeti, Rotimi Akeredolu, agọpụla aka ya na ọkpa ya ụbọchị Tọzdee banyere kepu kepu nke na-aga nihu na steeti ahụ na ọ nyere iwu ka e bulie ụgwọ akwụkwọ mahadum abụọ ahụ steeti nwere.  Nime ụbọchị atọ gara aga, ụmụ akwụkwọ Mahadum Adekunle Ajasin, Akungba Akoko na Mahadum Nkà na Ụzụ Ondo Steeti, Okitipupa, bụ ndị na-eme ngagharị iwe megide ụgwọ akwụkwọ dị oké ọnụ nke gọọmenti steeti ahụ tinyere.E kwuru nụgwọ akwụkwọ ahụ bụ nke gọọmenti steeti ahụ buliri site na puku naira iri abụọ na asatọ ruo puku naira narị abụọ na iri ise mgbe ụlọ akwụkwọ ahụ enweghị ọrụ mmepe ọ bụla.Ụmụ akwụkwọ ahụ na-eme ngagharị iwe, bụ ndị gwara gọvanọ ahụ ka o tinye akwụkwọ arụkwaghịm ma ọ bụ o butuo ụgwọ akwụkwọ ahụ, ñụrụ iyi na ngagharị iwe ahụ ga na-aga niru ruo mgbe Akeredolu nabatara arịọrịọ ha.Akeredolu, bụ onye kwuru okwu site naka kọmishọna steeti ahụ mgbasa ozi dị naka, Maazị Yemi Olowolabi, kwuru na ngagharị iwe ahụ bụ nke ndị na-ewe iwe na steeti ahụ na-akwado.Nokwu ya, Isiokwu bụ na ebulighị ụgwọ akwụkwọ nụlọ akwụkwọ abụọ ahụ. E buliri ya bụ ụgwọ akwụkwọ otu afọ gara aga, ka òtù niile kwekọrịtara ka ebulie ụgwọ akwụkwọ ahụ, na a ga-enye ụmụ akwụkwọ ohere ịkwụ ya ugboro abụọ. Ịmaatụ, ọ bụrụ mmadụ na-akwụ otu narị naira puku na simesta nke mbụ, onye ahụ ga-akwụ naira puku iri ise na simesta ọ bụla.O nweghị onye buliri ụgwọ akwụkwọ ruo puku narị naira abụọ na iri ise; ego kachasị ha na-akwụ bụ site na puku naira iri asaa wee ruo puku naira otu narị na iri ise, nke e nwere ike ịkwụ ugboro abụọ. Ọ dịghị mma ka ụmụ akwụkwọ na-akpọ ganị ganị nokwu edozichagoro notu afọ na ọkara gara aga. Otu ọ dị ugbu a,o doro anya na ụmụ akwụkwọ bụ ndị a ba-akwanye ọkụ ka ha were kpọọ ganị ganị site naka ndị achọghị ọganihu steeti ahụ. 